ועדת החינוך והתרבות, כנסת 15, פרוטוקול מספר 417, 2002-02-19 09:30

זבולון אורלב: בוקר טוב לכולם, אני מתכבד לפתוח את ישיבת הוועדה.

זבולון אורלב: אנחנו זימנו דיון בלוח זמנים קצר בסוגיית המרכזים הפדגוגים ומרכזי המורים האזוריים.

זבולון אורלב: הואיל והישיבה היא בלוח זמנים קצרים, אז המסגרת שלה היא של שעה אחת.

זבולון אורלב: בשעה 10:30 אנחנו צריכים להתחיל דיון נוסף, שאינני יכול לדחות כי הוא דיון משודר בטלוויזיה, אז אין לנו בכלל גמישות.

זבולון אורלב: לכן אני מבקש להתנצל מראש אם לא כולם ידברו ויוכלו לבוא לידי ביטוי כמו שהיינו רוצים, וכמו כן אבקש מכולם לדבר בתמציתיות.

זבולון אורלב: אנחנו זימנו את הדיון מפני שקיבלתי פניות רבות שהחלטת הוועדה בעקבות הדיון שהתקיים כאן בתאריך 31.10.01, בלשון המעטה איננה מיושמת באופן ראוי.

זבולון אורלב: בישיבה הקודמת הגענו למסקנה שמבחינת נקודת מבטה של הוועדה, שהן המרכזים הפדגוגיים והן המרכזים האזוריים עושים עבודה חשובה ביותר ונחיצותם קיימת, ודווח לנו שפועלת איזה שהיא ועדה כדי לראות איך ניתן לעשות איזה שהיא סינכרוניזציה, איך ניתן למצוא מבנה שיביא לידי ביטוי את היתרונות היחסיים של כל אחד מן המסגרות האלה.

זבולון אורלב: לצערי ראיתי שהתקיים דיון במשרד החינוך, שבעקבותיו יצאה הוראה של משרד החינוך, שמשמעותה היא סגירת המרכזים, לפני שנבנתה חלופה אחרת שנהיה בטוחים שהיא יכולה לתת את הפתרונות.

זבולון אורלב: קיבלנו פניות רבות שאזורים רבים בארץ, בעיקר בפריפריה, בצפון ובדרום, שכידוע שם אין הרבה חלופות - אם סוגרים מרכז, אז 900 המורים המשתלמים בתל חי צריכים עכשיו לנסוע לתל אביב או למקום אחר לעשות השתלמות, או יצטרכו לנסוע למרכזיה הפדגוגית בחצור, שלא מסוגלת כנראה לתת כרגע את הפתרונות, ולפחות אני חי בתחושה מאד מאד כבדה שהולכת ונעשית פה שגיאה חינוכית קשה והולך להיגרם פה נזק שהוא לא בר תיקון.

זבולון אורלב: לכן נזעקנו לקיים את הישיבה, כדי לשמוע גם מהמועמדים להיפגע וגם כמובן ממשרד החינוך, ובראש ובראשונה מחברי הכנסת, כדי לנסות להשפיע, לבלום כרגע את המהלך כדי שיהיה שיקול דעת רחב איך לא שופכים את התינוק יחד עם המים, שצריכים להחליף אותם.

זבולון אורלב: ביקש ממני שר החינוך לשעבר והיום יושב ראש האופוזיציה - אני מודה שאני אוהב אותך יותר כיושב ראש האופוזיציה -

יוסי שריד: אני ההפך.

זבולון אורלב: ואנחנו ידידים טובים - להשתתף בישיבה, ואני מאד מעריך את זה שהוא משתתף איתנו כאן בישיבה, לאמור שלנושא הזה יש, לפחות פה בכנסת, הסכמה רחבה, שיושבים מרץ, ש"ס והמפדל כדי להגן על מרכזי המורים, אז אני מקווה שזה גם איתות שיהיה מספיק למי שצריך לקבל את ההחלטות, להבין שכנראה כאן הונפה חרב חדה מדי וצריך להשיב אותה לנדנה.

זבולון אורלב: קודם כל נשמע ממשרד החינוך מה עומד להיות.

אבשלום וילן: כבוד היושב ראש, יש לי שאלה לסדר.

אבשלום וילן: חדשות לבקרים אנחנו מתבשרים על קיצוצים קשים בחינוך.

אבשלום וילן: האנשים האלה כבר עברו חלק גדול מחברי הכנסת.

אבשלום וילן: אתה לא חושב שמין הראוי שמנכ"לית המשרד תופיע פה ותציג את עמדת המשרד?

זבולון אורלב: אני בהחלט חושב שכן.

זבולון אורלב: אנחנו יכולים רק להזמין - אתה יודע שעל פי החוק אינני יכול לכפות על המנכ"לית - המנכ"לית בחרה להשתתף מחר בדיון על הקיצוצים, במסגרת ההשתתפות השבועית, או החודשית שלה כאן בוועדה, ולא להשתתף בישיבה הזאת - שיקוליה עימה, ואין לי שום סמכות לכפות.

זבולון אורלב: אני אומר לך שאם הייתה לי סמכות לכפות, הייתי כופה את השתתפותה כאן.

זבולון אורלב: אבל נמצא איתנו דוקטור יצחק תומר, שהוא סמנכ"ל וראש המינהל להכשרת כוח אדם, שמופקד על הנושא הזה.

יצחק תומר: אני רוצה להמשיך את סיכום דבריך לגבי דיון שהיה כאן בחודש אוקטובר כמדומני.

יצחק תומר: מאז למעשה התרחש משהו מהותי, זאת אומרת, בוצעה פעולה מהותית, החלטה מהותית יותר נכון - החלטת המשרד לסגור את מרכזי המורים בסוף שנת הלימודים תשס"ב ולהיערך לחלופה שמשמעותה שדרוג המרכזים הפדגוגיים הקיימים ולהסיט את תקציבי מרכזי המורים למרכזים החדשים - בינתיים יש להם שם זמני, אנחנו קוראים להם: מרכזים לפיתוח סגלי הוראה - שיקומו, וזה מתוך שיקול של מניעת כפילויות, שהיו כאלה רבות, והדברים באו לידי ביטוי גם בדיון הקודם שנערך כאן בוועדת החינוך.

יצחק תומר: אמנם ישבה ועדה שהייתה אמורה לבטל את הפערים ואת הסתירות שנוצרו, אבל הוועדה הזאת למעשה הפסיקה את פעולתה עם החלטת המשרד לבטל את מרכזי המורים עם תום שנת הלימודים.

זבולון אורלב: ההחלטה שלנו מחודש אוקטובר היא לא לבטל - חשוב לי לקרוא לך: "ועדת החינוך והתרבות נוכחה לדעת שהמרכז הפדגוגי ומרכז המורים אינם בדיוק אותו דבר ויש מקום לשניהם, כאשר לכל אחד מהם תפקיד אחר.

זבולון אורלב: עם זאת, יש להיזהר שמרכז אחד לא יגלוש לתפקיד המרכז האחר, כי אז נוצרת כפילות ובזבוז משאבים.

זבולון אורלב: הוועדה קובעת שחשוב ששני המרכזים ימשיכו לפעול, כאשר חשיבות המרכז הפדגוגי היא בנגישות המורה למרכז, וחשיבות מרכז המורים היא בהשתלמויות משלימות ארוכות טווח, בהטמעת תכני לימודים לבתי ספר ועבודת צוות בין מורים.

זבולון אורלב: הוועדה שמעה שמשרד החינוך עורך סקר על המצב הקיים ועל הצרכים הנדרשים.

זבולון אורלב: הוועדה קוראת למשרד לסיים את הסקר מוקדם ככל האפשר כדי למנוע חפיפה וכפילויות, במיוחד בימים אלה, כשיש קיצוץ בתקציב המשרד.

זבולון אורלב: על המשרד להגיש לוועדה מסמך מרכז בנושא, שיכלול גם את ההיבט התקציבי על הפעלת מרכזים פדגוגיים ומרכזי מורים, תוך 3 חודשים".

זבולון אורלב: אני מרגיש שקיבלנו סתירת לחי.

זבולון אורלב: יכולים לכתוב מכתב: שמעו, כתבתם סיכום, הכל שטות, אנחנו לא מקבלים את דעתכם.

זבולון אורלב: אבל אני מרגיש שעושים מאיתנו צחוק.

זבולון אורלב: באים לפה לוועדה, אומרים שקיימת איזה ועדה במשרד, אומרים לנו שעושים איזה סקר.

זבולון אורלב: אתה עכשיו אומר שאותה ועדה הפסיקה לפעול, מקבלים איזה שהיא החלטה - לא יודע מאין היא באה, לא יודע על בסיס של מה, אנחנו המלצנו לא לסגור שום דבר, ראינו בשני הדברים האלה דברים חשובים.

זבולון אורלב: אמרנו: תראו את תחום החפיפה, בתחום החפיפה תעשו איזה שהיא פעולה כדי למנוע בזבוז.

יצחק תומר: אני שוב אומר, ההחלטה שהתקבלה אכן אינה תואמת את החלטת ועדת החינוך מיום 31.10.01.

יצחק תומר: בבסיס ההחלטה שהתקבלה במשרד בא אכן לנסות להקטין את הבזבוזים שנוצרו עקב הפעלת שני הגורמים.

זבולון אורלב: אבל המשרד לא יודע מה הבזבוזים, כי הוא לא עשה את הסקר לדעת מה תחומי החפיפה.

זבולון אורלב: לא נעשה סקר.

זבולון אורלב: הרי מה אמרו פה בדיון הקודם?

זבולון אורלב: שהמשרד לא יודע איך להגדיר בדיוק את הבזבוזים, לכן צריכים לעשות בדיקה מעמיקה לראות איפה החפיפה, מה החפיפה, ואותם לפתור באופן מקצועי.

יצחק תומר: הבזבוזים ידועים לנו - אני לא יודע על מה אתה מדבר - הבזבוזים אכן ידועים לנו.

יצחק תומר: אז לא יכולנו, לא היינו מסוגלים להגדיר את היקפם המלא, באיזה תקציב אכן מדובר, אבל היה לנו ברור, ואני יכול להביא כאן גם דוגמאות חיות, שגם היום קיימות בשטח.

יצחק תומר: במספר ערים למשל יש מרכז מורים ומרכז פדגוגי, שפועלים באותו מבנה, אבל לא מדברים אחד עם השני.

יצחק תומר: כל אחד עושה פעילויות נפרדות והנסיונות שלנו לחבר בין השניים

זבולון אורלב: איפה יש כזה דבר?

יצחק תומר: למשל בחדרה, למשל בבאר שבע, למשל בדימונה, בנתניה - אלה דוגמאות מוכחות.

זבולון אורלב: יפה, נא לשבת עכשיו, לראות איפה זה קיים ולנסות לעשות משהו.

יצחק תומר: אין ספק - אני שוב חוזר - הבזבוז והכפילות אכן היו ברורים.

יצחק תומר: חוסר הקשר בין מרכזי המורים למרכזים הפדגוגיים היו ברורים.

יצחק תומר: היקף הבזבוז - התחלנו לבצע את הפעילות, אבל לא ראינו טעם להמשיך

אבשלום וילן: מה היקף הבזבוז?

יצחק תומר: אין לי הערכה.

יצחק תומר: אמרתי, ואני שוב אומר בפעם השלישית - התחלנו לבצע, לא השלמנו מן הטעם הפשוט שההחלטה לסיים את פעילות מרכזי המורים הפכה את פעילות הוועדה לבלתי רלוונטית.

יוסי שריד: מר יצחק תומר, אני מקנא ביושב ראש הוועדה שהוא הבין מה שאמרת, ולכן הוא גם העיר על מה שאמרת.

יוסי שריד: אני במצב הרבה יותר גרוע, כי אני לא הבנתי מה שאתה אומר, ואני אסביר לך גם למה לא הבנתי ומה לא הבנתי.

יוסי שריד: אלף, אתה אומר שאין לכם מושג לגבי שיעור הבזבוזים.

יוסי שריד: בכלל, המילה "בזבוזים", היא אמירה שאומרת הכל ולא אומרת שום דבר.

יוסי שריד: אפשר להניח כהנחה טריוויאלית, שבכל מקום יש בזבוזים.

יצחק תומר: נכון.

יוסי שריד: נו, מה סגרתם כבר במשרד המרכזי בגלל בזבוזים?

יוסי שריד: מבין 17 הסמנכ"לים כבר סגרתם שם משהו?

יוסי שריד: או 27, או 70, אני לא יודע כמה יש.

יוסי שריד: אז זה דבר אחד.

יוסי שריד: המילה בזבוזים, צריך הרי לדעת מה היקף הבזבוזים כדי לדעת מה אנחנו מרוויחים.

יוסי שריד: זה דבר אחד.

יוסי שריד: הדבר השני, אתה אומר שהתקציבים שייחסכו יוסטו למה שאמרת, למרכזים הפדגוגיים.

יוסי שריד: זאת אומרת, כבר לא מדובר כאן בחיסכון כספי, אלא מדובר בהעברת כספים ממקום למקום, שזה גם כן - יכול להיות בסדר, אבל כדי לדעת ולהבין אם זה בסדר או לא, אנחנו צריכים לדעת מה התמונה: כמה אתם חוסכים?

יוסי שריד: כמה אתם מעבירים?

יוסי שריד: את כל הכסף שאתם חוסכים אתם מעבירים?

יוסי שריד: חלק מהכסף?

יוסי שריד: עכשיו אתה אומר שיש מרכזים ששם לא מדברים אחד עם השני.

יוסי שריד: אני מכיר עוד מקומות שלא מדברים אחד עם השני,

זבולון אורלב: צריך לסגור או את האוצר או את משרד החינוך, כי הם לא מדברים אחד עם השני.

יוסי שריד: למשל - ואתה מצביע על מקומות כאלה ואחרים - אין לנו שום יכולת לדעת, כי לא עשיתם שום עבודה.

יוסי שריד: לו הייתם עושים עבודה והייתם מגישים לנו עבודה, אז היינו יכולים לבחון לגופו של עניין.

יוסי שריד: יכול מאד להיות - אף אחד לא בא עם איזה שהיא "אידאה-פיקס", יכול להיות שבמקומות מסוימים המשרד יכול לשכנע אותנו שבהחלט יש לזה מקום.

יוסי שריד: אבל למשל - סליחה שאני מביא את זה כדוגמה, כי אולי אני גם יותר קרוב לזה - למשל לא שמענו שאתה מדבר על מרכז המורים בצפון.

יוסי שריד: אז זה שלא מדברים בחדרה, זה לא אומר שצריך לסגור בקרית שמונה.

זבולון אורלב: בתל חי.

יוסי שריד: כן, בתל חי.

יוסי שריד: אתה חושב שיש בזה היגיון שבגלל זה שלא מדברים בדימונה, אז צריך לסגור מרכז בתל חי - או בכל מקום אחר, לצורך העניין?

יוסי שריד: זאת אומרת, אני לא במצב שאני יכול להבין מה שאתה אומר.

יוסי שריד: מה קרה כאן?

יוסי שריד: אני לא הייתי אז בישיבה - הייתה החלטה של ועדת החינוך, וכפי שאתה אומר, הייתה התעלמות מוחלטת מההחלטה של ועדת החינוך, והתקבלה החלטה חד צדדית - שזה בסדר גמור, מותר, לא הולכים לבית סוהר בגלל זה - החלטה חד צדדית לסגור את המרכזים, למרות החלטת ועדת החינוך.

יוסי שריד: מנסיוני גם כחבר כנסת וגם כשר, אין שום מחויבות לשמוע בקולה של ועדת החינוך.

יוסי שריד: ועדת החינוך יכולה להחליט מה שהיא רוצה, והמשרד יכול ללכת בדרכו שלו.

זבולון אורלב: אני יכול להעיד שלא כך אתה נהגת כשר חינוך.

יוסי שריד: אבל זו חרב פיפיות, אתה צריך להבין את זה - אני למשל זוכר שהרבה מאד פעמים שרי חינוך באים לכאן - ונדמה לי שגם השרה הנוכחית - כדי לבקש את הסיוע של ועדת החינוך.

יוסי שריד: זאת אומרת, מי שחושב שאפשר לקיים יחסים עם הפרלמנט על ועדותיו באופן כזה שכאשר זה מתאים למשרד החינוך ועולה בקנה אחד עם האינטרסים של המשרד, כפי שהם נראים לו ברגע נתון, אז באים לוועדה ומבקשים את תמיכתה, ובהזדמנות אחרת מפנים לוועדה עורף - ואני אומר כך כדי לא לומר משהו יותר וולגרי - אני לא חושב שזה משטר שאפשר לקיים אותו.

יוסי שריד: אני זוכר למשל ששרי חינוך כולם, כולל השרה הנוכחית, כאשר חרב הקיצוצים הייתה מתהפכת מעל מערכת החינוך, היו באים לבקש סיוע כאן.

יוסי שריד: האם המשרד שינה את מדיניותו כלפי ועדת החינוך?

יוסי שריד: האם הוא אומר: אותנו לא מעניין בכלל, אנחנו לא זקוקים לוועדת החינוך בכל מקרה, גם לא נבוא אליה לבקש סעד במקרים מסוימים.

יוסי שריד: מה המדיניות של המשרד?

יוסי שריד: לכן אני לא במצב שאני מבין מה שאתה אומר.

יוסי שריד: אם הבנתי נכון את מה שאתה אומר - וכאמור, לא הבנתי - אתה אומר שהתחילה לעבוד איזה ועדה, וברגע מסוים התקבלה החלטה.

יוסי שריד: אני שואל מה ראה המשרד לנכון, או למה הוא חשב שזה כל כך חיוני להפסיק עבודה של ועדה, שהוא בעצמו החליט עליה, והוא חשב שהיא נחוצה וממצאיה הם חיוניים.

יוסי שריד: אז למה פתאום באמצע מפסיקים?

יוסי שריד: כי מה?

יוסי שריד: כי התחוורה לכם התמונה?

יוסי שריד: בכלל באיזה מושגים תקציביים מדובר?

יוסי שריד: יש לך איזה מושג?

יוסי שריד: אתה יכול לתת לנו מה עומדים לחסוך?

יוסי שריד: דרך אגב, לא עומדים לחסוך, כי לפי דבריך עומדים להעביר את הכספים למרכזים הפדגוגיים.

זבולון אורלב: על פי הפרוטוקול של המנכ"לית, נדמה לי שדובר על סדר גודל של 70 מיליון שקלים.

זבולון אורלב: ככה כתוב שם במסמך, או סכום דומה, ששם גם כתוב שאין כוונה להסיט אותם לעניין אחר, אלא להשאיר אותם באותו תחום.

זבולון אורלב: יש לי שאלה נוספת להציג לך - קודם שאל מר אבשלום וילן איפה המנכ"לית - אני מבין שבגלל השאלות האלה אולי המנכ"לית לא הגיע, ואני מתנצל מראש,

יצחק תומר: היא לא הוזמנה.

זבולון אורלב: אני יודע שלא אתה הכתובת לכל הבליסטראות באופן אישי - זה ברור לי ואני גם מכיר התקשיר שעובד מדינה צריך לייצג לא את דעתו בוועדה, אלא את דעת המשרד - הכל ברור לי - אבל יש לי שאלה אליך, האם המשרד יכול לתת ערבות מלאה שסגירת המרכז, לדוגמה תל חי - שיש לו פתרון, במבנה החליפי שהוא הולך לעשות, את אותו פתרון לפחות ל1.9.02-?

יצחק תומר: בוודאי, זאת השאיפה.

זבולון אורלב: זאת השאיפה?

זבולון אורלב: יש לי המון שאלות לגבי המוסד החדש הזה, איפה הוא יקים?

זבולון אורלב: מי יפעיל?

רוחמה ממן: זה לא מוסד חדש, יש מרכזים פדגוגיים שעושים את זה נפלא.

זבולון אורלב: אני קיבלתי הודעה - אתמול התקשר אלי סגן ראש עיריית קריית שמונה, הוא מחזיק תיק החינוך, הרב יצחק קקון - במקרה הוא גם חבר אישי - וביקש ממני מאד לפעול להמשך קיומו של המרכז בתל חי.

זבולון אורלב: אמרתי לו, הרב קקון ידידי, הרי זה נגד האינטרס שלך.

זבולון אורלב: אם ייסגר המרכז בתל חי, תקבל את כל התקציבים שלהם, תוכל לפעול, להגדיל, הוא אומר לי: עם כל הכבוד, המרכז הפדגוגי בקרית שמונה עושה עבודה טובה - הוא לא מסוגל, הוא לא ערוך, זה לא המקצוע שלו - אי אפשר לבנות וזה לא מרגע לרגע, ואני יכול לומר לך בוודאות שהמרכז הפדגוגי בקרית שמונה לא מסוגל למלא את התפקיד שממלא מרכז המורים בתל חי, ואני מבקש ממך, כסגן ראש עיריית קריית שמונה, תפעל שמרכז המורים הזה לא ייסגר.

זבולון אורלב: לכן אני שוב שואל אותך - נסגר המרכז בתל חי, טבריה מאיפה מקבלת?

זבולון אורלב: יושב פה במקרה מר אברהם ליפשיץ - הוא צלצל אלי, אמרתי לו: אל תבוא, הוא בא - מנהל ישיבה, אולפנית - מנהל החינוך הדתי הציוני בטבריה.

זבולון אורלב: סוגרים מחר את מרכז המורים בעמק הירדן - מה יקרה?

אברהם ליפשיץ: נחזור חזרה למציאות שהייתה קודם, שלא היה דבר ולא היה כלום.

אברהם ליפשיץ: למורים אין איפה להשתלם, אין קשר בין האקדמיה לשטח, אין חיבור בין הציבורים השונים, דתיים - חילוניים, מציאות שלמה של עדכון ולמידה, ואני חושב שאנה אנו באים, אני חושב שזה יהיה דבר, אם יורשה לי, מבחינת הכשרת המורים, לעניות דעתי קטסטרופה, אין לי ביטוי אחר.

זבולון אורלב: אני לא המצאתי את הסכום של 70 מיליון, כי זה באמת במכתב שכתב לי המנכ"לית, שראוי לציין שהכסף שייחסך, כ70- מיליון, ימשיך לשמש את ייעודו המקורי, פיתוח סגלי הוראה ולא ינוצל למטרה אחרת.

יצחק תומר: סליחה, זה לא מדויק.

יצחק תומר: הסכום של 70 מיליון.

זבולון אורלב: אני רוצה לדייק, אני קורא מכתב שכתבה לי המנכ"לית בז' שבט תשס"ב, 20.1: "הנדון: כפילות במרפ"דים ומרכזי מורים אזוריים.

זבולון אורלב: " היא הגיבה על החלטת הוועדה ובין היתר אני קורה: "ראוי לציין שהכסף שייחסך (כ70- מיליון ש"ח) ימשיך לשמש את ייעודו המקורי, פיתוח סגלי הוראה ולא ינוצל למטרה אחרת".

זבולון אורלב: מה אדוני רוצה לומר?

יצחק תומר: אני אומר שהתקנה הזאת שרשומה שם כוללת תקציבים נוספים, שאינם מונחים וממוקדים רק למרכזי המורים עצמם.

יצחק תומר: יש שם פעולות נוספות

אבשלום וילן: אז כמה ממוקד על מרכזי המורים בפועל?

יצחק תומר: עד לפני חודש היו 63 מיליון ש"ח, אני לא יודע מה קורה עכשיו בעקבות הקיצוץ האחרון שחל במשרד.

אבשלום וילן: אז נניח 60 מיליון - רוצים לסכל למקורות אחרים?

יצחק תומר: כן.

יצחק תומר: סליחה רק רגע, אני רוצה להשלים, כי אתה שואל אותי וכולם עונים, אז זה בסדר, אבל גם אני רוצה לענות.

יצחק תומר: אני לא מקבל את הטעון שלא ימשיך להיות קשר עם האקדמיה.

יצחק תומר: החלופה שאנחנו בונים עליה תהיה בהחלט שעונה על מורי מורים שיבואו, ימשיכו להיות מן האקדמיה, זאת ההנחיה, זה המיקוד ועל זה אנחנו בונים.

יצחק תומר: אני שוב אומר, בארץ פרושים 55 מרכזים פדגוגיים, חלק ודאי צריך שדרוג, חלק אנחנו צריכים לקדם בצורה כזו או אחרת, אני חושב שהתקציב הזה, בבניה נכונה ושיקול דעת נכון, בשיתוף המחוזות, יוכל להוביל - בשאיפה, אני לא יודע אם הכל יוכל להתבצע במהלך שנה אחת, כפי שגם מרכזי המורים לא נבנו בשנה אחת - אבל אני מניח שנוכל לקדם גם את הנושא הזה לפחות באותה רמת איכות, תוך מספר שנים.

רחמים מלול: האם ישנם יישובים שבהם גיליתם כפילות בין מרכז המורים לבין המרכז הפדגוגי, שהחלטתם באותם יישובים לסגור דווקא את המרכז הפדגוגי ולא את מרכז המורים?

יצחק תומר: לא הגענו בכלל להחלטה כזאת, כי אני אומר, ברגע שהתקבלה ההחלטה לסגור את מרכזי המורים

יוסי שריד: ההחלטה התקבלה בלי עבודת מטה.

יוסי שריד: זה ברור לך, הרי אמרו לך שהפסיקו באמצע.

יוסי שריד: הם לא יודעים, כי הם לא בדקו.

יוסי שריד: הוועדה שהייתה צריכה לבדוק את זה הפסיקה באמצע והתקבלה החלטה, ובזה נגמר העניין, מה זה חשוב העובדות?

אחמד טיבי: אינפורמטיבית - גם לפרוטוקול וגם לידע חברי הוועדה - אני רוצה לשאול: מצב המגזר הערבי בכל מה שקשור במערכת החינוך הוא בכי רע, והשאלה היא: מה מצבם היום בכל מה שקשור למרכזי מורים ומרכזים פדגוגיים, ואחרי הסגירה של מרכזי המורים - האם מצבם ישתפר או שמצבם יורע עוד יותר?

יצחק תומר: היום יש מרכז מורים אחד ערבי,

אחמד טיבי: מתוך כמה מרכזים במדינה?

יצחק תומר: מתוך 13 מרכזים.

יצחק תומר: יש 6 מרכזים פדגוגיים בגליל, והמרכזים האלה יקבלו את חלקם על פי ההיערכות החדשה.

זבולון אורלב: אם אתה יכול להגיב לעוד שאלה אחת.

זבולון אורלב: מישהו לחש לאוזני לפני שבוע שההחלטה על סגירת המרכזים לא חלה על כל המרכזים.

זבולון אורלב: המרכזים שקשורים עם מכון ברנקו וייס לא נסגרים.

זבולון אורלב: האם זה נכון?

יצחק תומר: הייתה פניה של דוקטור דן שרון אל המנהלת הכללית לגבי מרכז מורים אחד, "בזווית רחבה", שנמצא בגליל המערבי.

יצחק תומר: יש נוהל במשרד לגבי אפשרות לתת MATCHING של 50%, אם יש תורם - נעשית כרגע פניה לדוקטור ברנקו וייס, ואם אכן יהיה MATCHING של 50% לפעילות, אנחנו נשקול את האפשרות הזאת.

זבולון אורלב: כלומר, בגלל ששם יש תרומה של MATCHING 50% הוחלט

יצחק תומר: לא הוחלט, סליחה, לא שמעת את דבריי.

יצחק תומר: היה סיכום שאם דוקטור ברנקו וייס יאשר MATCHING של 50%, נשקול את המשך הפעילות בעלות מופחתת, כפי שיקבל כל מרכז ומרכז שיוקם.

יצחק תומר: זאת לא תהיה אותה עלות, בשום פנים ואופן לא.

אבשלום וילן: מכאן שאם קריית שמונה מארגנת מחר תורם, אז יישאר המרכז פתוח?

זבולון אורלב: כלומר, הבעיה היא העלות?

זבולון אורלב: או הבעיה היא הכפילויות?

זבולון אורלב: לא הבנתי עדיין מה העניין.

זבולון אורלב: אם אני אשכנע מחר את דוקטור ברנקו וייס לקחת חסות על כל המרכזים, אז יהיה אותו דין?

יצחק תומר: לא יודע.

זבולון אורלב: אתה לא יודע.

זבולון אורלב: טוב רבותיי, עכשיו אני אחלק רשות דיבור.

זבולון אורלב: אני מבקש מכל הדוברים לדבר דקה-שתיים.

זבולון אורלב: נציג הסתדרות המורים, מר מיכאל שכטר.

מיכאל שכטר: עמדת הסתדרות המורים זה שהיא תומכת בכל מקום בו מתבצע תהליך שבא לחסוך כסף ולנתב כסף במקום להוצאות ניהול וכדומה, כסף שמגיע למורים באופן ישיר.

מיכאל שכטר: לכן באותם מקומות שיש מרכזים פדגוגיים, אפשר לתבוע מהם לעמוד בסטנדרטים הולמים.

מיכאל שכטר: הם עובדי מדינה, הם צריכים לענות לסטנדרטים שהמדינה מציבה לפניהם, או לפנות את המקום שלהם ולקחת מישהו אחר במקומם.

מיכאל שכטר: לכן העמדה של הסתדרות המורים זה שבמקום שיש מרכז פדגוגי, הוא ימשיך את העבודה שלו, מכסימום אם יהיה צורך, להחליף את המנהל.

מיכאל שכטר: הסתדרות המורים לא מתנגדת לפתוח - בואו נוריד את המושגים האלה: מרכזי מורים, מרכזים פדגוגיים - מדברים על מרכזים לפיתוח סגלי הוראה.

מיכאל שכטר: הסתדרות המורים לא מתנגדת שייפתחו מרכזים נוספים אם יש צורך בכך.

מיכאל שכטר: זאת אומרת, אם בסביבה אין שום גוף אחר שיכול לעשות את העבודה, אין לנו התנגדות שייפתחו גופים נוספים.

זבולון אורלב: תודה רבה.

זבולון אורלב: מר זאב בוים, ואחריו מר משה נתיב.

זאב בוים: אני מניח שהרעיון הזה למזג את מרכזי המורים האזוריים עם מרכזים פדגוגיים ולחסוך בזה תקציב - ואני מבין שזה העניין העיקרי - אני לא מציע שנפסול אותו על הסף.

זאב בוים: הרבה פעמים אנחנו באים בטענות, בהזדמנויות כאלה ואחרות, שמשרדי הממשלה הם מנופחים ויש בהם הרבה שומן, צריך לחפש לחסוך כסף וכשמדברים על קיצוצים, אנחנו אומרים לא צריך לעשות קיצוצים דיפרנציאליים.

זאב בוים: אולי היה ראוי פעם לקחת משרד יותר גדול, או משרד יותר קטן ולבחון אותו על פי תקציב 0 - להתחיל לבחון פעם אחת מה שלא עשו כבר 50 שנה במדינת ישראל.

זאב בוים: אנחנו, כאזרחים וכנושאי תפקידים אחרים, מלאים טענות כרימון על העניין הזה.

זאב בוים: עכשיו יש כאן תחום מסוים, חשוב אבל לא כל כך גדול, שבשעה של מצוקה תקציבים הולכים ומחפשים, בוחנים ומוצאים איזה שהיא נקודה שבה אולי אפשר לחסוך כמה מיליוני שקלים.

זאב בוים: באים לכאן אנשי משרד החינוך, עליהם יש "עליהום" מצד קבוצה רחבה של בעלי עניין שמתעסקים וקשורים במרכזים שאותם מבקשים למזג עם מסגרות כמו המרכזים הפדגוגיים הקיימים, ויש פה ויכוח - כן טוב, לא טוב וכן הלאה.

זאב בוים: אני מתרשם מהדיון הקצר הזה - ולצערי צריך לעזור - נדמה לי שמשרד החינוך צריך בעצם לבוא ולשכנע אותנו שזה מהלך נכון - שאנחנו מחפשים דרך לקצץ, לחסוך ולייעל, אבל יש בזה לא רק קיצוץ והתייעלות, אלא לא תהיה פגיעה - וזה מה שמדאיג פה את כל האנשים.

זאב בוים: זה העניין, זה הדבר היותר חשוב לנו.

זאב בוים: אם הייתם באים ומשכנעים אותנו - אני למשל שומע פה בקריאות הביניים הלא סדורות והלא מסודרות - יש פה נציגה נניח ממרכז פדגוגי באשדוד, שהיא באה ואומרת: המרכז הפדגוגי באשדוד יכול בהחלט, במה שיש לו, בכלים שיש לו, בקשרים שיש לו עם המערכת היותר רחבה, האקדמית וכן הלאה, הוא יכול לתת בהחלט מענה, והוא עכשיו גם עושה פעולות כאלה.

זאב בוים: אז יכול להיות שיש מקומות שבהם אפשר לעשות מיזוג כזה, יש מקומות שאי אפשר לעשות, כי זה יכול לפגוע, וזה אף אחר מאיתנו לא רוצה.

זאב בוים: אני חושב שכך צריך לבחון את העניין.

משה נתיב: אני רק רוצה לעדכן שאתמול, לפי בקשתי, הייתה פגישה עם המנכ"לית עם כמה רשויות מקומיות ושל חלק גדול מהמרכזים.

משה נתיב: אני רוצה לומר שלא רק מקרית שמונה, אלא גם דימונה הייתה שם, גם חדרה הייתה שם, גם עמק הירדן היו שם, גם נתניה, מטולה וערים נוספות.

משה נתיב: היו שם איזה 40 איש בפגישה.

משה נתיב: הייתה פגישה לדעתי טובה.

משה נתיב: הסיכום שאני הבנתי אותו כשיצאנו משם, ומה שביקשנו ממנה, שלא תהיה החלטה מוחלטת שסוגרים כל דבר רק בגלל שהוא נקרא מרכז ויש תפיסה שזו כפילות וזה עולה הרבה כסף, אלא עד שלא בונים אלטרנטיבה אחרת שמשרתת אותו דבר כמו שמרכז המורים שירת - לא סוגרים מרכזים שאין להם אלטרנטיבה.

יוסי שריד: מר יצחק תומר אומר שזה לא נכון מה שאתה אומר.

משה נתיב: אני אמרתי שזה הסיכום שאני הבנתי.

משה נתיב: מר שמר יצחק תומר לפעמים מגמגם גם פה, כי אני מניח שהוא איננו מסכים עם חלק ממה שהוסכם,

יצחק תומר: אני לא מגמגם, אני אומר את הדברים בבירור.

משה נתיב: סליחה, אני מתנצל.

יצחק תומר: לא, אל תתנצל.

יצחק תומר: אני משוכנע שאתה לא הבנת נכון

משה נתיב: אתה לא רוצה שאני אתנצל?

יצחק תומר: לא.

משה נתיב: אז אני לא מתנצל, תודה רבה לך.

משה נתיב: אני רק רוצה לומר, אנחנו פה אנשי ציבור - אני מייצג את המכללות, אבל אני גם אזרח, וחשוב לי מאד טיב המורים.

משה נתיב: עם כל הכבוד שיש לי אליכם, עד היום עוד לא הצלחתם לטייב את המורים.

משה נתיב: חשוב לי טיב המורים גם כי זו ההשקעה הכי רצינית שמדינת ישראל עושה בילדים שלה ובדור הבא.

משה נתיב: אני חושב שמרכז המורים - ואני ביקרתי במרכזי המורים, ושוחחתי עם מורות שמשתלמות שם -

זבולון אורלב: מה סוכם אתמול בפגישה עם המנכ"לית?

משה נתיב: אז אני אומר לך מה שאני הבנתי - אם לא הבנתי נכון, אז חבל היה על הפגישה ועל בזבוז הזמן של 40 איש שישבו שם, ואני מצטער מאד.

משה נתיב: אני הבנתי שאם אין אלטרנטיבה אמיתית למרכז המורים, לא סוגרים מרכז מורים.

זבולון אורלב: תודה רבה.

יוסי שריד: מה אתה הבנת, מר יצחק תומר?

יצחק תומר: המנכ"לית לא חזרה בה מההחלטה לסגור את מרכזי המורים בסוף שנת הלימודים הנוכחית.

יוסי שריד: עכשיו אני מבין למה הייתה רוח טובה בפגישה, כי כל אחד הבין מה שהוא רצה.

זבולון אורלב: תודה רבה.

זבולון אורלב: גברת רוחמה ממן, מה תפקידך?

רוחמה ממן: אני מרכז פדגוגי אשדוד.

זבולון אורלב: בבניין שלך יש גם מרכז מורים?

רוחמה ממן: היה בעבר מרכז מורים, אני נקראתי גם מרכז מורים,

זבולון אורלב: יש לי שאלה אליך, האם יש באשדוד מרכז מורים?

רוחמה ממן: לא.

רוחמה ממן: יש מרכז פדגוגי שמשמש כמרכז מורים.

יוסי שריד: בסדר גמור, אז לא סוגרים כלום.

רוחמה ממן: סליחה, אני מבקשת לומר משהו.

רוחמה ממן: לא סוגרים אותו כי הוא טוב, אבל הוא טוב לא מפני שהוא היה מרכז מורים.

רוחמה ממן: מרכזים פדגוגיים ומרכזי מורים עושים את אותה עבודה, יש להם אותו תפקיד - פיתוח סגלי הוראה, נקודה.

רוחמה ממן: הפעילות האקדמית במרכזי מורים התאפשרה רק בגלל כסף.

רוחמה ממן: פעילות אקדמית מתבצעת במרכזים פדגוגיים, עם כסף או בלי כסף.

רוחמה ממן: היא תהיה יותר טובה אם זה יהיה עם כסף.

רוחמה ממן: תודה.

יוסי שריד: ברשות היושב ראש, אני רוצה לשאול משהו, אני פשוט לא מבין את עמדתך.

יוסי שריד: באשדוד יש מרכז פדגוגי.

יוסי שריד: לפי דבריך הוא עושה עבודה חשובה, ואני בטוח שאת צודקת, ודאי מתחוללת פואמה פדגוגית, ואנחנו מאד שמחים לשמוע.

יוסי שריד: באשדוד אין מרכז מורים, אז למה לך להתערב בוויכוח הזה?

יוסי שריד: הרי לא עומדים לסגור את המרכז הפדגוגי, אז למה לך להתערב?

יוסי שריד: למה את צריכה להתערב בעניין?

רוחמה ממן: אני נציגה פה של ועד מרכזים פדגוגיים.

רוחמה ממן: אני יודעת מה נעשה בכל מרכז פדגוגי.

יוסי שריד: את אחראית למרכז המורים בתל חי?

רוחמה ממן: אני לא אחראית על שום מרכז פדגוגי, אני לא אחראית, אבל אני יודעת מה נעשה.

יוסי שריד: אבל זה מאד משונה שאת מתערבת בעניין לא לך.

רוחמה ממן: סליחה, זה לי - אני מרכז פדגוגי.

יוסי שריד: יש לך מרכז פדגוגי, תבוא עליך הברכה, נהדר.

רוחמה ממן: אני נוגעת בדבר כוועד פעולה של מרכזים פדגוגיים.

זבולון אורלב: רבותיי, אנחנו בוועד התלמידים, אנחנו לא בוועדי המורים.

זבולון אורלב: אנחנו רוצים שהתלמידים יקבלו את המורים הטובים ביותר.

רוחמה ממן: אתם תקבלו אם תתנו לנו את התנאים הנכונים.

רוחמה ממן: אני נציגת מרכזים פדגוגיים.

זבולון אורלב: שמעתי.

זבולון אורלב: תודה רבה לך גברת רוחמה ממן.

זבולון אורלב: דוקטור זאב דגני, בבקשה.

זאב דגני: אני בא ממרכז המורים בתל חי, שנמצא במכללה בתל חי, ועובד בקשר ובסמיכות למוסד האקדמי.

זאב דגני: הטענה על כפילות, לפחות לגבי האזור שלנו, כבר הופרכה ואין טעם שאני אחזור עליה, אני חושב שהרב קקון אמר את שלו, וזה בהחלט מספק.

זאב דגני: אני רק רוצה לומר שבעצם הקיום של מרכז המורים בתל חי, מתקיים מפגש שעד היותו של מרכז המורים לא התקיים בשום עיר, שלא השכילה לתת מענה למפגש תרבותי של אזור.

זאב דגני: זה אחד היעדים החשובים ביותר של מרכז מורים.

זאב דגני: אנחנו מקיימים מפגש של קרית שמונה ושל הקיבוצים ושל האוכלוסיות הערביות, ושל אוכלוסייה שמעולם לא נפגשה במרכז פדגוגי עירוני, לפחות באזורנו.

זאב דגני: נקודה שניה היא הנקודה - ואני נזהר בלשוני - של מניעת שליטה.

זאב דגני: יש משמעות גדולה לחופש אקדמי שמתקיים במרכז מורים, מתוך הזיקה למוסד האקדמי, ולא מתקיים במרכז פדגוגי.

זאב דגני: יש חשיבות דמוקרטית ממדרגה ראשונה לשמר את החופש האקדמי הזה, וזאת אחת המלחמות של משרד החינוך - בעצם להפקיע את החופש הזה - ומתוך זה המלחמה הזאת.

זאב דגני: כראש החוג לחינוך במכללה אקדמית אני יכול להגיד - זאת הכללה אני יודע - שמוסדות ותיקים לעיתים רדומים.

זאב דגני: גם עם זריקת עידוד כספית לא משתקמים ולא מתעוררים, הם רק מקבלים עוד כסף, ואני חושב שהעניין הזה אומר את הכל.

זאב דגני: לכן צריך לעשות הכל - ושוב, אני מדבר רק לגבי האזור שבו אני מצוי, וזה קרית שמונה ותל חי - שלא לסגור את המרכזים.

זבולון אורלב: תודה רבה.

זבולון אורלב: מר אבי בן פורת, יושב ראש ועד ההורים בבית הספר חוני המעגל בחצור הגלילית.

זבולון אורלב: בקיצור בבקשה, הזמן קוצץ לדקה לכל אחד.

אבי בן פורת: בוקר טוב לכולם, אני שמח שיש פה עוד חבר כנסת שהוא לא מהוועדה - בכל זאת מצטרפים כי זה כנראה נושא חשוב.

אבי בן פורת: מקבלים פה החלטה לסגור מרכז מורים שלנו בפריפריה הוא מאד מאד חשוב.

אבי בן פורת: לנו אין הרבה אפשרויות של מבחר של בתי ספר כאלה או אחרים.

אבי בן פורת: אנחנו חיים בצפון הארץ, מקבלים את מה שיש, ואנחנו רוצים לקבל את הכי טוב שיש.

אבי בן פורת: אז מצד אחד מקבלים החלטה כזאת חזקה וכואבת, אבל גם לא שואלים אותנו - אין הורים בעניין הזה, לא שמעתי שמישהו מההורים יודע ושומע, או אמר מילה בעניין.

אבי בן פורת: איך יכול להיות דבר כזה בשנת 2002, כשמדינת ישראל מסתכלת קדימה, איך אנחנו מערבים את כולם - אין דעה של הורים בעניין הזה, ואני מצטער שלא נמצאת פה המנכ"לית של משרד החינוך, כדי שתשמע את העניין.

אבי בן פורת: אצלנו בפריפריה, אמרתי, הנושא הכי חשוב שלנו זה החינוך, אין לנו דברים אחרים.

אבי בן פורת: הקימו מרכז כזה שהולך לתת שירות למורים, ולא שמענו שהוא לא היה טוב, לא שמענו שיש בעיות עם המרכזים האלה, לא שמענו שהם לא ממלאים את תפקידם טוב ולכן רוצים לקצץ

זבולון אורלב: האם יש מרכז פדגוגי בחצור הגלילית?

אבי בן פורת: אין מרכז פדגוגי בחצור הגלילית, אנחנו מקבלים שירות מקרית שמונה.

זבולון אורלב: כלומר לכם אין בעיה של כפילות.

אבי בן פורת: אין לנו בכלל בעיה של כפילות.

אבי בן פורת: יש לנו בעיה שאם יקחו את מרכז המורים - לא יהיה לנו.

אבי בן פורת: היום המרכז בתל חי נותן שירות גם לחצור הגלילית, בתוך חצור הגלילית, בתוך היישוב עצמו.

אבי בן פורת: יש מספר מקצועות שהמרכז נותן לנו בתוך היישוב - זאת אומרת, גם חוסכים מאיתנו את הנסיעה הזאת לתל חי.

אבי בן פורת: אני שואל את עצמי, ואם זה לא יהיה, לאן יסעו?

אבי בן פורת: יסעו לתל אביב?

אבי בן פורת: יסעו לחיפה?

אבי בן פורת: מי יסע ?

אבי בן פורת: איזה מורה ירצה לנסוע?

אבי בן פורת: איזה מורה ירצה ללמד בחצור כדי ללכת לאשדוד?

אבי בן פורת: לא נראה לי שזה ישים, אני גם לא רואה שום חלופה.

אבי בן פורת: איזה חלופה רוצים לתת לנו, ועל מה חלופה כשיש לנו משהו טוב ביד?

זבולון אורלב: תודה רבה.

זבולון אורלב: מר מוחמד אלהייב הוא מנהל מחלקת החינוך בטובא זנגריה, בבקשה.

מוחמד אלהייב: בנוסף לערכים המוספים שהזכירו אותם החברים כאן על מרכזי המורים, אני רציתי דוקא להדגיש את הפן החברתי של היישוב טובא זנגריה, שיש שם כ130- מורים, שכאשר לא היו מרכזי מורים, ההשתלמויות - מה שנקרא השתלמות מוסדית - הייתה, והיה לה ערך בשבילנו, כיישוב נידח, לא היה לה ערך.

מוחמד אלהייב: פשוט הייתה לנו התבשלות בתוך המיץ של עצמנו.

מוחמד אלהייב: היום, היות ואנחנו מחוברים למרכז מורים שמחבר כ1,800- מורים, האוכלוסייה הערבית של טובא זנגריה, לשמחתי הרבה, מתבשלת עם כל האזור, הן מבחינה חברתית, הן מבחינה לימודית, הן מבחינת תחומי דעת, ודבר כזה - במניעת או סגירת מרכזי מורים, הדבר הזה יחסל את כל הלמידה המעניינת והמשותפת של מרכז מורים.

מוחמד אלהייב: ברשותך, אני רוצה להוסיף עוד נקודה - בשנה שחלפה, בזמן אירועי אוקטובר, כל מרכז המורים, יחד עם כל ראשי הרשויות בצפון, התכנסו יומיים אחרי פרוץ אנתיפדת אל-אקצה בצפון והחליטו על שקט תעשייתי, שקט ביטחוני ושקט מכל הצדדים.

מוחמד אלהייב: היה שיתוף פעולה מלא, וזה בזכות מרכז המורים, שהביא את כל ראשי הרשויות בצפון, ממטולה צפונה: חצור, קצרין, קרית שמונה, טבריה, צפת, טובא זנגריה, ראש פינה - אני אומר, זה עוד ערך מוסף לזכותו של מרכז מורים, וזה דבר מאד חשוב.

זבולון אורלב: תודה רבה לך, אני מודה לך על דבריך.

זבולון אורלב: מר ג'וני אוברמן, גם הוא מהצפון, מתל חי.

זבולון אורלב: הכל בדקה.

ג'וני אוברמן: יש לי עשרות שנים של ניסיון בהוראה כמרצה במרכזים הפדגוגיים - אולי 80% מהמרכזים הפדגוגיים בארץ - במשך כמעט 30 שנה.

ג'וני אוברמן: ב6- השנים האחרונות אני מחובר למרכז המורים גם באיבלין וגם בתל חי.

ג'וני אוברמן: זה לא עניין של שידרוג - כאיש מחשבים אני מבין את המונח שידרוג - זה להוסיף כסף וזה לא זה.

ג'וני אוברמן: במרכזים האלה התפתחה תפיסת עולם חינוכית שאין לה תחליף.

ג'וני אוברמן: להפסיק את זה כעת זאת נסיגה.

ג'וני אוברמן: כאחד שמעורה במערכת החינוך במשך 40 השנים האחרונות כאן בארץ, ואני עוסק בקידום המקצועי של מורים, בפרט בתחום של המתמטיקה - אין לו תחליף.

ג'וני אוברמן: לסגור את זה זה יהיה אסון, ואני מכיר מרכזי מורים גם בנתניה וגם במקומות אחרים שאני מרצה מידי פעם ופעם - אותו דבר, התפתחה תפיסה חינוכית של צוות שבמקומות של המרכזים הפדגוגיים זה היה שעות השתלמות, אבל לא הווי ולא בית.

זבולון אורלב: תודה רבה.

זבולון אורלב: גברת דבורה ארקינד, מנהלת מרכז המורים עמקים מזרחיים בעמק הירדן.

דבורה ארקינד: כדי שזה יהיה מהר, אני אקריא: יש במרכז הארץ מרכזים פדגוגיים ויש מרכזי מורים שפועלים במרחב של כמות בתי ספר דומה, כמו אשדוד, כמו פתח תקווה, או כמו כפר סבא - 100 בתי ספר.

דבורה ארקינד: בפריפריה יש מרכזים פדגוגיים שעובדים ברמה של יישוב - 12 בתי ספר, 13 בתי ספר.

דבורה ארקינד: יש צורך לקיים את שתי הישויות מפני שהמצב של טיפול מקומי איננו עונה על כל המגוון של 16 רשויות אזוריות ומקומיות שמרכז מורים אחראי עליהם.

דבורה ארקינד: אנחנו שומעים שוב ושוב, גם ממר יצחק תומר, גם מכל אחד שמדבר על כך מן הצד שהחליט לסגור - אין טענה פדגוגית נגד מרכזי המורים - יש בהם את כל המאפיינים שהמרכז החדש, החלופה החדשה רוצה לאמץ, אז למה צריך חלופה חדשה?

דבורה ארקינד: אם מה שצריך לאמץ זה את הקישור למרכזי ידע, את הפיתוח של כוחות אקדמיים, את העבודה הסדנאית ואת הליווי לתוך בתי הספר, מה שאף מרכז פדגוגי לא עשה עד היום.

דבורה ארקינד: אני מבקשת לומר דבר נוסף אחרון - החלופה החדשה ומי שבונה אותה מבקשים שוב ושוב ממרכזי המורים: תנחילו לנו את מה שעשיתם שם, תעבירו לנו, תלמדו אותנו, תכתבו מתכונים, תתעדו את הדברים, כדי שהרוח והמסורת והמורשת תעבור הלאה, למרכזים הפדגוגיים.

דבורה ארקינד: מי שהפסיק את העבודה המשותפת גורם לכך שזה לא יוכל לקרות.

דבורה ארקינד: העבודה המשותפת בפסגה הייתה גורמת לכך שכל הידע הזה יעבור יחד עם המרכזים וישדרג את המרכזים הפדגוגיים הקטנים, שצריכים לצמוח.

זבולון אורלב: תודה רבה.

זבולון אורלב: גברת דינה חזיזה בבקשה, מנהלת בית ספר גלבוע בבית שאן.

דינה חזיזה: בוקר טוב ותודה על הזכות שניתנה לי בנושא מרכזי המורים.

דינה חזיזה: אני אציין שוב שאני מבית שאן, מהפריפריה, וכמה חשוב מרכז המורים.

דינה חזיזה: אני רק אחזור על כמה דברים, כי פה נאמרו דברים מאד חשובים.

דינה חזיזה: הדבר שאני אחזור אליו, שאני חשה בו בתור מנהלת בית ספר שעובדת בחינוך כבר 30 שנה בבית שאן - ההפריה האזורית שכולם דיברו עליה - זה הקיבוצים, המושבים,

זבולון אורלב: האם יש מרכז פדגוגי בבית שאן?

דינה חזיזה: יש מרכז פדגוגי.

זבולון אורלב: מה הערך המוסף של מרכז המורים מעבר למרכז הפדגוגי?

דינה חזיזה: על זה אני בדיוק מדברת.

דינה חזיזה: קודם כל במרכז הפדגוגי המקומי לא מתרחשת הפריה אזורית - לא מגיעים ממקומות אחרים - והפריה אזורית בימינו, מבחינת נושא חינוך, מאד חשוב.

דינה חזיזה: אני מעולם לא נפגשתי, לא עם ערבים, לא עם קיבוצניקים, לא עם מושבים.

זבולון אורלב: מה עוד?

דינה חזיזה: מרכז המורים שפועל אצלנו בעמק הירדן השכיל לעשות משך השנים האחרונות מה שאף אחד לא הצליח לעשות, וגם המרכז הפדגוגי לא - הוא לא פועל כיחידה נפרדת, הוא שותף בחשיבה העירונית היום.

דינה חזיזה: היום הצוותים של מרכזי המורים שותפים בצוותי ההיגוי של היישוב בבית שאן.

זבולון אורלב: למה המרכז הפדגוגי לא יכול לעשות את זה?

דינה חזיזה: כיוון שאין לו את הכוחות האלה, ואני לא חושבת שהוא יכול לפתח סגלי הוראה.

דינה חזיזה: אין לו את הכוחות - אם הוא לא פיתח את הכוחות האלה במשך 30 שנה, אני מאמינה שאין לו את הכוחות האלה.

זבולון אורלב: תודה רבה.

זבולון אורלב: גברת טילי וגנר, מנהלת מרכז מורים אזורי בבית ברל - חצי משפט בנוסף לכל מה שאמרו כאן.

טילי וגנר: בנוסף למה שאמרו, אני רוצה להעלות את העניין של הפתרון לחטיבה עליונה.

טילי וגנר: אתמול בישיבה עם המנכ"לית, היא הזכירה שהחלופות שלה שמתפתחות - היא תשדרג את בתי הספר, ובתי הספר יקנו את השירותים מאותה ישות חדשה שתקום.

טילי וגנר: מורי חטיבה עליונה לא מקבלים הקצאה ישירה, ודבר שני - במרכז שלי יש כמעט 400 מורים של חטיבה עליונה באזור, שמנהלים - וגברת חנה ויסוקר גם שמעה את זה מאחד מהם - אמרו שרגלם לא דרכה במרכז הפדגוגי ולא תדרוך שם, כי הם לא יכולים לקבל שם שום שירות שמתאים לצרכים שלהם.

זבולון אורלב: תודה רבה.

זבולון אורלב: גברת חנה ויסוקר בבקשה.

חנה ויסוקר: תודה רבה.

חנה ויסוקר: לפני מספר חודשים אני הייתי פה בוועדה, לאחר שהייתי כשבועיים בתפקיד ונדמה לי שמאז ועד היום למדתי הרבה.

חנה ויסוקר: אני באתי מפיקוח כולל לתפקיד, ממרכז הארץ, לא היכרתי מרכזי מורים, היכרתי מרכזים פדגוגיים, והמרכזים הפדגוגיים בתל אביב - אני יכולה לומר בביטחה - יכלו לעמוד בתחרות, אם הייתה מתקיימת, ואני חושבת שלא צריכה להיות תחרות כזו, של מרכזי מורים - ביכולות ובפוטנציאל

זבולון אורלב: גברת חנה ויסוקר - ייסגר מחר המרכז בתל חי, מי ייתן את הפתרונות?

חנה ויסוקר: לכן אני מדברת, בנוסף למה שאמר מר יצחק תומר.

זבולון אורלב: אני מבקש ממך לענות ולגשת ישר לעניין שכואב לכולם, אין לנו עכשיו זמן.

חנה ויסוקר: אני אענה לך.

חנה ויסוקר: ישנם מרכזים פדגוגיים בצפון שהם חייבים להיות בחיבור עם מכללת תל חי, הם חייבים לקבל את הייעוץ, את התמיכה, את העזרה

זבולון אורלב: האם יש לך מסמך שאת יכולה להציג בפני הוועדה, איך זה יעבוד?

חנה ויסוקר: יש מסמך שהוא היום בהכנתו עם צוות ארצי

זבולון אורלב: אז קודם אתם סוגרים ורק אחרי זה מכינים מסמך שיעמוד לדיון?

חנה ויסוקר: לא, אנחנו בחנו הרבה מאד אלטרנטיבות, הייתה פעולה של בדיקת כל הנתונים.

חנה ויסוקר: אני רוצה רק עוד משהו לחזור ולומר - מנהלי המחוזות של משרד החינוך הם מנהלים שמעורים בתוך המערכת ונדמה לי שהם יודעים טוב מאד לקרוא את המפה.

חנה ויסוקר: הם מעורבים מאד חזק, לוקחים על עצמם את האחריות לקידום סגלי הוראה - דבר שלא היה קודם

זבולון אורלב: איך הם יקחו על עצמם את האחריות?

זבולון אורלב: איך ייקח מנהל מחוז הצפון?

זבולון אורלב: איך הוא ייקח את האחריות על פיתוח סגל ההוראה של המועצה האזורית מבואות חרמון?

זבולון אורלב: תסבירי לי.

חנה ויסוקר: זה בדיוק התפקיד שלו.

זבולון אורלב: מה זה התפקיד שלו?

זבולון אורלב: את לא מבינה את האחריות שלך.

זבולון אורלב: את צריכה להעמיד לו כלים.

זבולון אורלב: מה הכלים?

חנה ויסוקר: ודאי שכן.

זבולון אורלב: איזה כלים תעמידי לו?

זבולון אורלב: היום יש מרכז מורים בתל חי, הוא נותן את הפתרון.

זבולון אורלב: המרכז נסגר - אין - מת.

זבולון אורלב: מה יהיה?

חנה ויסוקר: יש פתרון, יהיה פתרון.

זבולון אורלב: מה יהיה?

זבולון אורלב: מה הפתרון?

זבולון אורלב: תגידי מה הפתרון.

זבולון אורלב: את לא אומרת מה הפתרון.

חנה ויסוקר: מתכננים את הפתרון - סליחה, אתם ציניים, אבל תנו להגיד משפט.

זבולון אורלב: מספיק לנו במילה "מתכננים את הפתרון", אנחנו לא צריכים יותר שום משפט.

יוסי שריד: אנחנו כבר מפהקים.

יוסי שריד: כשאומרים לנו "מתכננים" אנחנו נופלים לתרדמה.

זבולון אורלב: אמנם אנחנו רק חברי כנסת, אבל קצת מבינים לפעמים, מה אפשר לעשות?

יוסי שריד: יש לנו גם קצת ניסיון בעשייה, בתכנון.

יוסי שריד: כשאני שומע תכנון, אני אומר, אוקי, בסדר, הבנתי את העניין.

זבולון אורלב: רבותיי, אני קודם כל שמח שאפשרתי לכל מי שרצה לדבר, ואני רוצה לסכם את הישיבה - אני חושב שזה בהסכמה מלאה.

זבולון אורלב: הסיכום שלנו הוא בהמשך לסיכום מהפעם הקודמת.

זבולון אורלב: קודם כל, הוועדה מאד הצטערה ונפגעה כששמעה מנציגי משרד החינוך שהמשרד בחר שלא לפעול על פי החלטות הוועדה מיום 31.10.01.

זבולון אורלב: הוועדה קובעת שהחלטת המשרד הגורפת לסגור את כל המרכזים היא אינה במקומה, עלולה לפגוע בהכשרת סגלי הוראה ובפיתוח המקצועי של מורים, בעיקר בפריפריה ובמקומות הרחוקים.

זבולון אורלב: הוועדה קובעת כי לא הוצגה בפניה חלופה ראויה, שיש בה לתת פתרון לאותם אזורים שבהם ייסגרו המרכזים.

זבולון אורלב: הוועדה פונה לשרת החינוך ומבקשת להקפיא את ההחלטה הגורפת של סגירת המרכזים, להציג בפני הוועדה את החלופות, ועל פי זה לקבל החלטה סופית.

זבולון אורלב: תודה רבה, הישיבה נעולה.